REGOLAMENT TAL-KUMMISSJONI (KE) Nru 1208/2007
tas-16 ta’ Ottubru 2007
li jidderoga mir-Regolament (KE) Nru 800/1999 f'dak li jirrigwarda d-determinazzjoni tar-rata ta' rifużjoni għall-ħalib u l-prodotti tal-ħalib fil-każ ta' provvisti kif jissemmew fl-Artikoli 36 u 44 ta' dak ir-Regolament u mwettqa bejn l-1 u l-14 ta’ Ġunju 2007
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/1999 tas-17 ta’ Mejju 1999 dwar l-organizzazzjoni komuni tas-suq tal-ħalib u tal-prodotti tal-ħalib (1), u partikolarment l-Artikolu 31(14) tiegħu,
Billi:
(1)
Mill-15 ta’ Ġunju 2007, ir-Regolament tal-Kummissjoni (KE) Nru 660/2007 ta' l-14 ta’ Ġunju 2007 li jistabbilixxi r-rifużjonijiet għall-esportazzjoni fis-settur tal-ħalib u l-prodotti tal-ħalib (2) m'għadux jipprovdi għal rifużjonijiet fuq il-ħalib u l-prodotti tal-ħalib, inklużi prodotti pprovduti kif jissemma fl-Artikoli 36 u 44 tar-Regolament tal-Kummissjoni Nru 800/1999 tal-15 ta’ April 1999 li jistabbilixxi regoli komuni dettaljati għall-applikazzjoni tas-sistema ta' rifużjonijiet fuq l-esportazzjoni ta' prodotti agrikoli (3).
(2)
Skond l-Artikolu 37 tar-Regolament (KE) Nru 800/1999, l-Istati Membri jistgħu jawtorizzaw lill-esportaturi jsegwu proċedura skond liema l-aħħar jum tax-xahar jintużaw biex tiġi ddeterminata r-rata ta' rifużjoni applikabbli għall-provvisti msemmija fl-Artikoli 36 u 44 ta' dak ir-Regolament, li jitgħabbew kull xahar. Għalhekk mhux possibbli li tiġi determinata r-rata ta' rifużjoni applikabbli għall-provvisti ta' ħalib u prodotti ta' ħalib taħt dik il-proċedura bejn l-1 u l-14 ta’ Ġunju 2007.
(3)
L-intitolament għar-rifużjoni fuq provvisti li ssir taħt il-proċedura pprovduta fl-Artikolu 37 tar-Regolament (KE) Nru 800/1999, qabel id-data tad-dħul fis-seħħ tar-Regolament (KE) Nru 660/2007, m'għandhiex tiġi affettwata. Biex tkun determinata dik ir-rifużjoni, huwa għalhekk meħtieġ li tiġi ffissata d-data li għandha tintuża għal dak il-għan, b'deroga mill-Artikolu 37(2) tar-Regolament (KE) Nru 800/1999.
(4)
Il-miżuri previsti f'dan ir-Regolament huma skond l-opinjoni tal-Kumitat ta' Ġestjoni għall-Ħalib u l-Prodotti tal-Ħalib,
ADOTTAT DAN IR-REGOLAMENT:
Artikolu 1
B'deroga mill-Artikolu 37(2) tar-Regolament (KE) Nru 800/1999, id-data ta' l-14 ta’ Ġunju 2007 għandha tintuża biex tiġi determinata r-rata ta' rifużjoni applikabbli għall-ħalib u għall-prodotti tal-ħalib fil-każ ta' provvisti kif jissemmew fl-Artikolu 36(1)(a) u (ċ) u fl-Artikolu 44(1)(a) u (b) ta' dak ir-Regolament li saru bejn l-1 u l-14 ta’ Ġunju 2007 skond il-proċedura pprovduta fl-Artikolu 37 ta' dak ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Ġunju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Ottubru 2007.